TEONA MIHAELA RACHERIU - „Muzica m-a ajutat să cresc armonios“

TEONA MIHAELA RACHERIU

„Muzica m-a ajutat să cresc armonios“

Pasionată de muzică în mod special, Teona Mihaela Racheriu s-a născut în data de 8 noiembrie 2006, în Piatra Neamţ. Este elevă a Liceului de arte „Victor Brauner” – Piatra Neamţ, clasa a IV-a. Urmează cursuri de muzică şi canto la Clubul Rubyma MusicArt – profesor Bianca Rusu Ciucanu.

Pe lângă muzică, iubeşte teatrul, dansul, pictura. Stiluri de muzică preferate: jazz, pop, country. Dintre artiştii preferaţi: Edith Piaf, Aurelian Andreescu, Lissa Minélly. Ca model de om o preferă pe Stela Popescu, cunoscuta actriţă care ne reprezintă la nivel mondial.

Iubitoare de animale, cu precădere caii şi câinii.

Din încercările scriitoriceşti facem cunoscut cititorilor revistei „Independenţa Română – Independenţa prin cultură” un catren cu tematică muzicală.

„Un cântec, o floare

O rază de soare

Un rol în dans,

Pe scenă…extaz”

Spune despre muzică: „Muzica m-a ajutat să cresc armonios. Fiecare clipă să aibă acordul său. Mi-aş dori ca viaţa mea să fie o simfonie”. Aş adăuga eu o simfonie care alină, înveseleşte şi este izvor de armonie pentru toate inimile care vibrează pe muzică.

Exemplificăm dintre trofeele şi premiile obţinute: februarie 2015 – Marele Trofeu „Mini Junior” – etnopop; iunie 2015 – premiul de excelenţă „A. Ignat” – Gala instituţiilor de arte – Braşov, ediţia a III-a; octombrie 2015 – locul I la festivalul internaţional „Singing Star”, Antalya, Turcia; aprilie 2016 – locul I la Concursul de Teorie a Muzicii „George Holcea”, Botoşani, ediţia a VIII-a; martie 2016 – premiul I Etno la Festivalul „Provocarea talentelor Echinocţiul de Primăvară”, Bacău, ediţia a XVIII-a; iulie 2014 – diplomă la festivalul „Mamaia Copiilor”, Constanţa; martie 2014 – trofeul festivalului – muzică pop. Teona rămâne totuşi o iubitoare a teatrului, iar pentru toate performanţele ei merită felicitările noastre şi urarea de a-şi urma dorinţele, chiar dacă necesită foarte multă muncă.

Fetiţa, care are şi o carte preferată, „Gândirea tainică” de F. H. Burnett, sigur va ajunge o personalitate în domeniul muzicii şi vom citi cu drag despre ea.

DOINA BÂRCĂ

Contents